Lögreglan á Akranesi þurfti síðdegis í dag að hafa afskipti af ölvuðum manni sem komið hafði sér fyrir á dekki kútters Sigurfara á Safnasvæðinu í Görðum . Maðurinn hafði áfengi með í för og virtist ætla að halda partí um borð í Kútternum . Þá var hann einnig með bensín og hafði í hótunum um að kveikja í sér og kútternum einnig . Að sögn vitna sem Skessuhorn ræddi við var hann í kútternum í um klukkustund og grýtti m.a. dósum og flöskum frá borði . Lögreglan reyndi að tala manninn til og náði loks að yfirbuga hann án þess að til átaka kæmi . Maðurinn var færður til skýrslutöku á lögreglustöð þar sem hann fær að sofa úr sér .